CELEX: 62009TN0528
Language: sk
Date: 2009-12-30 00:00:00
Title: Vec T-528/09: Žaloba podaná 30. decembra 2009 — Hubei Xinyegang Steel/Rada

27.2.2010   
            
            
               SK
            
            
               Úradný vestník Európskej únie
            
            
               C 51/45
            
         Žaloba podaná 30. decembra 2009 — Hubei Xinyegang Steel/Rada
   (Vec T-528/09)
   2010/C 51/82
   Jazyk konania: angličtina
   
      Účastníci konania
   
   
      Žalobca: Hubei Xinyegang Steel Co. Ltd (v zastúpení: F. Carlin, barrister, N. Niejahr, Q. Azau a A. MacGregor, lawyers)
   
      Žalovaná: Rada Európskej únie
   
      Návrhy žalobcu
   
   
               —
            
            
               zrušiť nariadenie Rady (ES) č. 926/2009 z 24. septembra 2009, ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz určitých bezšvíkových rúr a rúrok zo železa alebo ocele s pôvodom v Čínskej ľudovej republike (1), v rozsahu, v akom ukladá antidumpingové clá na vývozy žalobcu a vyberá dočasné clá uložené na tieto vývozy, alebo subsidiárne zrušiť uvedené nariadenie v rozsahu, v akom vyberá dočasné clá uložené na žalobcu,
            
         
               —
            
            
               zaviazať Radu na znášanie vlastných trov konania a náhradu trov konania vzniknutých žalobcovi v súvislosti s týmto konaním.
            
         
      Žalobné dôvody a hlavné tvrdenia
   
   Touto žalobou žalobca usiluje o zrušenie nariadenia Rady (ES) č. 926/2009 z 24. septembra 2009, ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz určitých bezšvíkových rúr a rúrok zo železa alebo ocele s pôvodom v Čínskej ľudovej republike, v rozsahu, v akom sa ho týka.
   Na podporu svojej žaloby žalobca uvádza tri žalobné dôvody.
   Po prvé uvádza, že Rada sa dopustila zjavne nesprávneho posúdenia skutkového stavu, keď pri identifikovaní „príslušných výrobkov“ definovala príliš zjednodušené kategórie výrobkov. Navyše žalobca uvádza, že Komisia použila neprimerané porovnanie s výrobkami vyrobenými v USA.
   Po druhé žalobca uvádza, že Rada porušila článok 9 ods. 5 základného nariadenia (2) tým, že žalobcovi v napadnutom nariadení odoprela individuálne zaobchádzanie, hoci toto postavenie pôvodne bolo žalobcovi Komisiou udelené počas správneho konania predchádzajúceho uverejneniu dočasného nariadenia (3).
   Po tretie žalobca uvádza, že Rada porušila článok 9 ods. 4 a článok 10 ods. 2 základného nariadenia tým, že uložila konečné antidumpingové clo a rozhodla s konečnou platnosťou o vybraní dočasného cla uloženého na žalobcove vývozy „príslušných výrobkov“ do EÚ, pretože tieto rozhodnutia boli založené na zjavne nesprávnom posúdení, pokiaľ ide o existenciu hrozby výraznej ujmy.
   
      (1)  Ú. v. EÚ L 262, s. 19.
   
      (2)  Nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (Ú. v. ES L 56, s. 1; Mim. vyd. 11/010, s. 45).
   
      (3)  Nariadenie Komisie (ES) č. 289/2009 zo 7. apríla 2009, ktorým sa ukladá dočasné antidumpingové clo na dovoz určitých bezšvových rúr a rúrok zo železa alebo ocele s pôvodom v Čínskej ľudovej republike (Ú. v. EÚ L 94, s. 48).